# MINIMÁLNE ZMLUVNÉ PODMIENKY

Uchádzač predloží vo svojej ponuke návrh poistnej zmluvy podľa § 788 a nasledujúcich ustanovení zákona č. 40/1964 Zb. Občiansky zákonník v znení neskorších predpisov a príslušných všeobecných poistných podmienok pre „Poistenie majetku“ a osobitnými poistnými podmienkami resp. zmluvnými dojednaniami v zmysle Súťažných podmienok a v súlade so súťažnými podkladmi (ďalej len „**poistná zmluva**“). Predložený návrh poistnej zmluvy musí byť podpísaný štatutárnym zástupcom (zástupcami) uchádzača, resp. osobou oprávnenou konať v mene uchádzača.

V prípade, ak návrh poistnej zmluvy úspešného uchádzača nie je v súlade s týmito súťažnými podkladmi, Opisom predmetu zákazky a/alebo minimálnymi zmluvnými podmienkami plnenia predmetu zákazky, alebo uchádzač odmietne uzavrieť zmluvu, verejný obstarávateľ môže uzavrieť zmluvu s uchádzačom alebo uchádzačmi, ktorí sa umiestnili na nasledujúcom mieste v poradí.

**Minimálny zoznam zmluvných podmienok:**

Identifikačné údaje verejného obstarávateľa

Poistník/Poistený: Odvoz a likvidácia odpadu a.s. v skratke: OLO a.s.

Sídlo: Ivanská cesta 22, 821 04 Bratislava

Zapísaný: v Obchodnom registri Mestského súdu Bratislava III,

 oddiel: Sa, vložka č.: 482/B

IČO: 00 681 300

DIČ: 2020318256

IČ DPH: 2020318256

Bankové spojenie: Československá obchodná banka, a. s.

IBAN: SK37 7500 0000 0000 2533 2773

Štatutárny orgán: Ing. Mgr. Ivan Sokáč, PhD., MBA, predseda predstavenstva

 Ing. Vladimír Lukáč, člen predstavenstva

1. Zmluvné strany sa dohodli na uzatvorení zmluvy v rozsahu a za podmienok ďalej uvedených. Poisťovateľ bol vybraný ako úspešný uchádzač vo verejnom obstarávaní podľa zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**Zákon o verejnom obstarávaní**“)“ predmetom zákazky „Poistenie majetku“.
2. Prílohou poistnej zmluvy je Opis predmetu zákazky v plnom rozsahu, ako neoddeliteľná súčasť zmluvy.
3. Poistenie majetku sa dojednáva pre veci, ktoré sú majetkom poistníka, nachádzajú sa v správe poistníka a sú vedené v účtovníctve alebo v majetkovej evidencii, prípadne poisťovaný majetok je ku dňu uzatvorenia poistnej zmluvy zverený do správy poistníka. Ďalej sa poistenie môže vzťahovať aj na veci, ktoré má poistník v dočasnom užívaní na základe zmluvy a pre cudzie veci, ktoré má vo vlastnej účtovnej evidencii, prípadne inej evidencii.
4. **Predmet a rozsah poistenia majetku**

**A. živelné riziká**

1) Predmet poistenia –živelné riziká

a) Súbor nehnuteľného majetku – súbor vlastných budov, hál a stavieb (vrátane stavebných súčastí, EZS, kamerových systémov, anténnych systémov, slnečných kolektorov a zábranných prostriedkov s výnimkou komunikácií, spevnených plôch, komínov, stožiarov, septikov, podzemných jám, kanalizácií , rozvody centrálneho zásobovania teplom, sadových a vonkajších úprav apod.) na novú cenu,

b) Súbor hnuteľného majetku - súbor vlastných vecí hnuteľných (vrátane kontajnerov a polo podzemných kontajnerov na území mesta Bratislava a hnuteľného investičného majetku, napr. unimobuňky, váhy, lisy, kontajnery a nábytkové a elektronické vybavenie, stroje a zariadenia, mobilné stroje bez ĚCV) na novú cenu,

c) Súbor strojov a strojných zariadení podľa prílohy č. 3 - „Zoznam strojov I.“ na novú cenu,

f) Zásoby (kontajnery na bioodpad – miesto poistenia E), na novú cenu,

i) Zachraňovacie náklady a náklady na demoláciu a odstránenie sutín (nákladov na hasenie, demolovanie, vyčistenie a odvoz sutín, likvidáciu zvyškov a následkov poistnej udalosti vrátane dočasného premiestnenia majetku) na 1. riziko.

2) Minimálny rozsah poistných živelných rizík zahŕňa škody spôsobené najmä:

a) požiarom,

b) výbuchom, explózia,

c) priamym úderom blesku,

d) nárazom alebo zrútením posádkou obsadeného letiaceho telesa, jeho časti alebo jeho nákladu,

e) víchricou,

f) krupobitím,

o) atmosférickými zrážkami, ľadovcom, snehom alebo nečistotami vnikajúcimi otvormi, ktoré vznikli v dôsledku živelnej udalosti, a ak k vniknutiu došlo do 72 hodín po skončení živelnej udalosti,

p) dymom, zadymením,

r) ťarchou snehu a námrazy,

3) Osobitné dojednania –živelné rizika

f) Poistenie sa vzťahuje aj na siete technického vybavenia, podzemné stavby.

m) Dojednáva sa, že sa poistenie vzťahuje aj na škody na nehnuteľnostiach a stavbách, ktoré v dobe dojednania poistenia neboli kolaudované, na nehnuteľnostiach a stavbách na ktorých je realizovaná rekonštrukcia a na veciach nachádzajúcich sa na týchto stavbách a to s limitom 100 000 EUR.

**B. Poistenie strojov, strojných zariadení a elektroniky**

1. Predmet poistenia: Súbor strojov a strojných zariadení podľa prílohy č. 3 - „Zoznam strojov II.“ , na I. riziko na novú cenu.
2. Poistenie pre prípad poškodenia alebo zničenia strojov a strojových zariadení vrátane elektroniky akoukoľvek poistnou udalosťou, okrem výluk z poistenia, ktorá nastane nečakane a náhle a obmedzuje alebo vylučuje funkčnosť poisteného stroja.
3. Minimálne poistné krytie, Právo na plnenie vznikne, ak poistná udalosť bola spôsobená napr.:
4. chybou konštrukcie, chybou materiálu alebo výrobnou chybou (pokiaľ sa na ňu nevzťahuje záruka výrobcu), konštrukčná chyba sa posudzuje podľa stavu techniky v období konštruovania stroja, vady materiálu a zhotovenia podľa stavu v období výroby stroja,
5. chybou obsluhy, nešikovnosťou, nedbanlivosťou alebo úmyselným konaním,
6. pretlakom pary, plynu, kvapalinou alebo podtlakom,
7. nedostatkom vody v kotloch, parných generátoroch,
8. pádom stroja,
9. roztrhnutie v dôsledku odstredivej sily,
10. skrat el. prúdom a iným pôsobením el. prúdu /prepätie, indukčné účinky blesku/,
11. zlyhaním meracej, regulačnej alebo zabezpečovacej techniky,
12. vniknutie cudzieho predmetu.
13. Súčasne sú poistené:
* elektronické prvky a súčasti strojných zariadení,
* olejové alebo plynové náplne transformátorov, kondenzátory, elektrické meniče a vypínače, ktoré sú súčasťou poistenej veci,
* sklenené a optické súčasti poistenej veci.

4) Osobitné dojednania – poistenie strojov, strojových zariadení a elektroniky

1. Odchylne od poistných podmienok sa dojednáva, že poistné plnenie bude u strojov a ich časti, ktoré nie sú staršie ako 10 rokov, poskytnuté do výšky nové ceny.
2. V rámci strojného poistenia nebude poisťovňa krátiť poistné plnenie, pokiaľ bude zistená príčina pochybenia zo strany obsluhy zariadenia.
3. Odchylne od poistných podmienok sa dojednáva, že sú poistené aj stroje staršie ako 10 rokov, na časovú cenu a pri dodržaní predpísanej pravidelnej údržby, GO výrobcom.
4. Odchylne od poistných podmienok sa poistenie vzťahuje tiež na klzné a valivé ložiska poistených strojov.
5. Odchylne od poistných podmienok sa poistenie vzťahuje i na náklady súvisiace s prácou nadčas a o víkendoch, expresné príplatky za prepravu náhradných dielov (sublimit plnenia 250 000 EUR).
6. Odchylne od poistných podmienok sa poistenie vzťahuje tiež na sklenené diely a časti.
7. Odchylne od poistných podmienok sú kryté i škody na strojných súčastiach a dieloch, ktoré podliehajú rýchlemu opotrebení alebo opakovanej či pravidelnej výmene ako pomocné a prevádzkové materiály, spotrebné materiály (napr. vývojky, reakčné látky, tonery, chladiace látky, hasiace látky, filmy, nosiče záznamov, rastrové dosky), nástroje všetkých druhov (napr. vrtáky, frézy, formy, matrice, razidla, ryté a vzorkované valce, rezacie nástroje, hadice, tesnenia, pásy, pneumatiky, ramene, lamely, lana, reťaze, obloženia apod.) a ďalšie diely, v priebehu životnosti poistenej veci niekoľkokrát vymieňané (napr. poistky, zdroje svetla, batérie, filtre), pokiaľ ku škode došlo i na iných častiach poisteného zariadenia v súvislosti s poisteným nebezpečím (sublimit plnenia 250 000 EUR).
8. Odchylne od poistných podmienok sa poistenie vzťahuje tiež na elektronické prvky a súčasti strojných zariadení.

**C. Poistenie živelného prerušenia prevádzky**

1) Predmetom poistenia je:

a) zisk z obratu tvoreného predajom obchodného tovaru, predajom vlastných výrobkov, ako aj zisk z poskytovaných služieb,

Ziskom z výrobnej, obchodnej činnosti, prípadne z poskytovaných služieb sa rozumie zisk pred zdanením, ktorý by poistený v prípade neprerušenej prevádzky dosiahol, najdlhšie však počas doby ručenia, pokiaľ by k prerušeniu došlo.

b) stále náklady poisteného a priame mzdy zamestnancov,

Stále náklady poisteného sú tie, ktoré musí poistený počas trvania prerušenia prevádzky bezpodmienečne vynakladať, aby bolo možné po obnovení zariadenia čo najskôr uviesť prevádzku do činnosti v pôvodnom rozsahu.

Priame mzdy sú mzdy pracovníkov, ktorí v dôsledku prerušenia prevádzky nemôžu vykonávať svoju prácu. Od tejto výšky miezd sa odpočítajú mzdy uhradené vlastným zamestnancom z titulu zachraňovacích, demolačných a ostatných druhov prác, ktoré súvisia so vznikom poistnej udalosti a rovnako sa odpočítajú tie mzdové náklady, ktoré súvisia s činnosťou týchto pracovníkov v iných prevádzkach (náhradná činnosť).

c) viacnáklady po prerušení prevádzky

Viacnáklady sú náklady na udržanie prerušenej prevádzky, skrátenie prerušenej prevádzky alebo zabezpečenie náhradnej prevádzky. Do viacnákladov sa môžu zahrnúť tieto náklady:

* 1. náklady na nadčasové práce, práce v dňoch pracovného voľna, pracovného pokoja a práce v noci,
	2. náklady, ktoré vznikli urýchlením opráv vykonávaných dodávateľským spôsobom (napr. skrátenie dodacích termínov),
	3. náklady na prepravu vecí a pracovníkov potrebných na obnovenie prerušenej prevádzky alebo na zahájenie náhradnej prevádzky,
	4. náklady na prevedenie výroby, t.j. zavedenie náhradnej výroby do iných priestorov alebo do iných útvarov toho istého podniku,
	5. náklady, ktoré vznikli v dôsledku urýchlenia opravy výmenou veci alebo jej časti,
	6. náklady, ktoré vznikli udržiavaním prevádzky na poškodenom zariadení mimoriadnymi opatreniami (napr. zvýšením počtu pracovníkov),
	7. iné špecifikované viacnáklady.

Poisťovňa nahradí zisk a stále náklady do výšky rozdielu oproti predpokladanej výške (najviac do výšky poistnej sumy) za obdobie skutočného prerušenia prevádzky, maximálne však do konca doby ručenia.

Predmet poistenia sa poisťuje proti riziku strát vzniknutých prerušením prevádzky, ktoré bolo spôsobené následkom vecnej škody vzniknutej v priestoroch označených v poistnej zmluve ako miesto prevádzky.

Vecná škoda je pre uvedené poistenie definovaná ako poškodenie, zničenie alebo krádež vecí slúžiacich na účely podnikania, ku ktorým prišlo na miestach uvedených v zmluve v dôsledku rizík definovaných v čl. II, písmeno A, bod 2).

**D. Ďalšie zvláštne dojednania k poisteniu majetku**

1. Limity plnenia - limit plnenia je hornou hranicou plnenia za jednu a všetky poistné udalosti v priebehu jedného poistného obdobia. V prípade čerpania limitu počas poistného obdobia môže byť limit po dohode zmluvných strán obnovený do konca daného poistného obdobia.
2. Spoluúčasti - v prípade poistnej udalosti na viacerých poistených súboroch (z tej istej príčiny) odpočíta poistiteľ iba jednu spoluúčasť, a to najvyššiu dojednanú, pokiaľ nie je pre poisteného výhodnejšie odpočítanie spoluúčastí z jednotlivých predmetov poistenia, ktorých sa poistná udalosť týka. Toto sa vzťahuje tiež na prípady, kedy poistná udalosť nastane z tej istej príčiny na viacerých miestach poistenia.
3. .Poistenie sa automaticky rozširuje aj na novo nadobudnutý majetok počas poistného obdobia až do výške 15 % z poistnej sumy poisteného súboru vecí. Nad túto hranicu poistený nahlási poisťovni prostredníctvom samostatného finančného agenta navýšenie poistnej sumy o novo zaobstaraný majetok. Majetok je poistený okamžikom nadobudnutia, získané práva užívania alebo ukončením platnosti doterajších poistných zmlúv. Za takto zaradený a nahlásený majetok bude vyúčtované alikvotné/dodatočné poistné .
4. Dojednáva sa, že poistené cudzie veci, ktoré poistený používa na základe leasingových, nájomných či iných zmlúv, sú v prípade prevodu do vlastníctva poisteného automaticky poistené v rozsahu dojednanej poistnej zmluvy. Obdobne sa dojednáva, že poistené nedokončené investície, ktoré v priebehu poistného obdobia prejdú do majetku poisteného, sú automaticky poistené.
5. Veci vedené na účte investícií sa poisťujú vrátane dodávok, ktoré sa už nachádzajú na mieste poistenia a boli prevzaté na základe preberajúceho protokolu, napriek tomu, že doposiaľ neboli dodávateľom fakturované.
6. Poistenie všetkých predmetov poistenia vrátane drobného investičného majetku, cudzích veci a vecí zamestnancov sa dojednáva na novú cenu.
7. Poisťovňa nebude namietať podpoistenie, ak dôjde v priebehu poistného obdobia k navýšeniu poistných hodnôt v dôsledku inflácie menšej ako 12%.
8. V prípade poistnej udalosti na poistených súboroch odčíta poistiteľ len jednu spoluúčasť, a to tú najvyššie dojednanú, pokiaľ nie je pre klienta výhodnejšie odčítanie spoluúčasti z jednotlivých predmetných poistení, ktorých sa poistná udalosť týka.
9. V prípade področnej platby poistného nebude účtovaná žiadna prirážka na poistnom.
10. Poistné bude hradené bezhotovostným platobným stykom v štvrťročných splátkach. Uchádzač vykoná predpis poistného (avízo, vyúčtovanie) s identifikáciou poistného obdobia.
11. Splatnosť poistného bude 30 dní odo dňa, kedy bude poistníkovi doručený predpis na úhradu. Táto lehota sa týka tak pravidelných štvrťročných predpisov, ako aj predpisov na úhradu alikvótneho poistného, v prípade aktualizácie rozsahu poistného krytia.
12. Adresy rizika – okrem adries špecifikovaných ako miesto poistenia sú poistením kryté aj všetky ostatné adresy na území SR, ktoré poistený oprávnene využíva a sú vedené v evidencii poisteného.
13. Poistiteľ nemôže znížiť požadovaný rozsah poistenia svojimi Všeobecnými poistnými podmienkami, Osobitnými poistnými podmienkami (ďalej len „**OPP**“) ani zmluvnými dojednaniami (ďalej len „**Zmluvné dojednania**“). V prípade ak by Všeobecné poistné podmienky, OPP a Zmluvné dojednania obsahovali výluky, ktoré by akýmkoľvek spôsobom menili alebo obmedzovali rozsah poistného krytia v rozsahu poistenia podľa poistnej zmluvy, majú ustanovenia definované v rozsahu podľa poistnej zmluvy prednosť pred akýmikoľvek ustanoveniami a výlukami obsiahnutými vo Všeobecných poistných podmienkach, OPP a Zmluvných dojednaniach. Pre vylúčenie pochybností dojednania poistnej zmluvy majú prednosť pred ustanoveniami poistných podmienok poisťovateľa pre poistenie majetku, pričom, v prípade, že Zmluvné dojednania alebo príslušné OPP rozširujú rozsah krytia poistnej zmluvy a jej podmienok a sú v prospech poisteného, má poistený nárok na poistné plnenie podľa týchto poistných podmienok.
14. Celkový finančný limit poistnej zmluvy počas jej účinnosti je ........ EUR (slovom: ..................) bez DPH (t. j. celková hodnota zmluvy). Cena za poskytnutie služby (poistné) podľa poistnej zmluvy je stanovená ako maximálna, na základe výsledku verejného obstarávania, ktorého úspešným uchádzačom sa stal poisťovateľ. Poistné podľa tohto bodu zahŕňa všetky náklady poisťovateľa vrátane akýchkoľvek poplatkov a ďalších nákladov poisťovateľa alebo inej tretej osoby súvisiacich s poskytnutím poistenia. V tejto cene je zahrnutý aj majetok poistníka, ktorým aktuálne nedisponuje a počas účinnosti zmluvy sa počíta jeho zahrnutie do majetku poistníka. Poistník nie je povinný uvedený finančný limit vyčerpať.
15. Poistným obdobím poistnej zmluvy je jeden (1) kalendárny rok. Výška poistného sa vypočíta podľa poistných sadzieb a vždy bude dojednaná podľa aktuálneho stavu majetku poistníka.
16. Poistné obdobie začína plynúť nultou hodinou dňa 1. januára a končí dvadsiatou štvrtou hodinou dňa 31. decembra.
17. Ďalším poistným obdobím je každý nasledujúci kalendárny rok, začínajúci 1. januára a končiaci 31.decembra.
18. Poistenie podľa poistnej zmluvy začína od dátumu vyznačenom ako začiatok poistenia, nie však skôr ako 01.01.2025 00.00 hod.
19. Aktualizácia poistných súm pre poistenie majetku bude podľa potreby a požiadavky poistníka v priebehu poistného obdobia. Poistník si vyhradzuje právo pripoistiť, resp. odpoistiť poistený majetok v súlade s aktuálnym stavom a jeho potrebou, zaslaním podkladov formou e-mailu. V prípade, ak pripoistením majetku nenavyšuje celková hodnota zmluvy, nie je potrebné uzatvoriť dodatok k zmluve. Celková hodnota zmluvy sa môže navýšiť len v súlade s ustanoveniami § 18 zákona o verejnom obstarávaní
20. Poistiteľ sa zaväzuje, že na žiadosť poistníka vystaví písomné potvrdenie o poistení majetku.
21. Dojednaním poistnej zmluvy, poistiteľ poskytne nadštandardné podmienky poistného krytia a zvýhodnené sadzby pre poistníka. Poistné sadzby pre výpočet poistného a spoluúčasti sú záväzné a nemenné po celú dobu trvania poistnej zmluvy.
22. Podľa zákona č. 222/2004 Z. z. o dani z pridanej hodnoty v znení neskorších predpisov sú poisťovacie služby oslobodené od dane z pridanej hodnoty, t. j. výška dane z pridanej hodnoty je 0% (0,00 EUR).
23. Zmluvné strany sa dohodli že úhrada poistného bude vykonávaná bezhotovostným platobným stykom a to štvrťročnými splátkami bez uplatnenia princípu področnosti. Poisťovateľ vykoná predpis (avízo, vyúčtovanie) na úhradu poistného s vyčíslením poistného pre dané splátkové obdobie.
24. Poisťovateľ je oprávnený vykonať časť plnenia predmetu poistnej zmluvy prostredníctvom subdodávateľa uvedeného v Zozname subdodávateľov, ktorý tvorí prílohu č. 5 zmluvy.
25. Počas trvania poistnej zmluvy je poisťovateľ oprávnený zmeniť alebo doplniť subdodávateľa uvedeného v prílohe č. 5 poistnej zmluvy výlučne len so súhlasom poistníka; poisťovateľ sa zaväzuje spolu s oznámením zmeny alebo doplnenia subdodávateľa uviesť údaje o ňom v rozsahu podľa § 41 ods. 3 zákona o verejnom obstarávaní.
26. Poisťovateľ vyhlasuje, že príloha č. 5 poistnej zmluvy obsahuje aktuálne a úplné údaje v zmysle ustanovenia § 41 ods. 3 zákona o verejnom obstarávaní. Zmenu údajov akéhokoľvek subdodávateľa je poisťovateľ povinný bezodkladne písomne oznámiť poistníkovi.
27. V prípade, ak by mal poisťovateľ v súvislosti s poskytnutím plnenia na základe poistnej zmluvy spracúvať osobné údaje, zmluvné strany sa zaväzujú uskutočniť všetky úkony tak, aby spracúvanie osobných údajov spĺňalo požiadavky zákona č. 18/2018 Z. z. o ochrane osobných údajov a o zmene a doplnení niektorých zákonov a nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) a aby sa zabezpečila ochrana práv dotknutej osoby. Spracúvanie osobných údajov sa bude riadiť osobitnou dohodou uzatvorenou medzi zmluvnými stranami.
28. Poisťovateľ sa zaväzuje byť riadne zapísaný v registri partnerov verejného sektora po dobu trvania poistnej zmluvy, ak mu taká povinnosť vyplýva zo zákona
č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „**zákon o registri partnerov verejného sektora**“). Poisťovateľ sa zaväzuje zabezpečiť, aby jeho subdodávatelia v zmysle § 2 ods. 1 písm. a) siedmy bod zákona o registri partnerov verejného sektora boli riadne zapísaní v registri partnerov verejného sektora po dobu trvania subdodávateľskej zmluvy, ak im taká povinnosť vyplýva zo zákona o registri partnerov verejného sektora. Poisťovateľ je povinný na požiadanie poistníka predložiť všetky zmluvy so subdodávateľmi.
29. Poisťovateľ, ktorý poruší svoju povinnosť podľa poistnej zmluvy, je povinný nahradiť škodu tým spôsobenú poistníkovi, ibaže preukáže, že porušenie povinností bolo spôsobené okolnosťami vylučujúcimi zodpovednosť a zároveň túto okolnosť bez zbytočného odkladu písomne oznámi poistníkovi. Za okolnosť vylučujúcu zodpovednosť sa nepovažuje platobná neschopnosť zmluvnej strany.
30. V prípade, ak poistník neuhradí poistné v zmysle poistnej zmluvy, poisťovateľovi vzniká nárok na zaplatenie úrokov z omeškania v zákonnej výške, a to v prípade ak si poisťovateľ tento nárok písomne uplatní u poistníka.
31. Uhradením zmluvných pokút nie je dotknutý nárok zmluvnej strany na náhradu škody a odstúpenie od poistnej zmluvy. Poistník má nárok na náhradu škody prevyšujúcu výšku uhradenej zmluvnej pokuty. Lehota na uhradenie zmluvných pokút je tridsať (30) dní odo dňa ich písomného uplatnenia zmluvnej strany.
32. Poistná zmluva sa uzatvára na 48 mesiacov alebo do vyčerpania maximálneho finančného limitu (t.j. celkovej hodnoty zmluvy).
33. Zmluvné strany vyhlasujú, že v prípade zmeny osoby poistníka, podmienky poistnej zmluvy v plnom rozsahu prechádzajú na nástupnícku spoločnosť. Pre vylúčenie akýchkoľvek pochybností akákoľvek zmena osoby poistníka nezakladá dôvod na ukončenie poistnej zmluvy.
34. Poistník ako prevádzkovateľ osobných údajov týmto informuje poisťovateľa, že jeho osobné údaje, resp. osobné údaje jeho štatutárneho orgánu a jeho kontaktných osôb podľa poistnej zmluvy ako dotknutých osôb, spracúva v rozsahu: titul, meno, priezvisko, funkcia, podpis, email, telefónne číslo, na účel uzatvorenia a plnenia poistnej zmluvy. Osobné údaje poistník spracúva na základe oprávneného záujmu podľa čl. 6 ods. 1 písm. b) Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) a § 13 ods. 1 písm. b) zákona č. 18/2018 Z. z. o ochrane osobných údajov a o zmene a doplnení niektorých zákonov na riadnom a včasnom plnení poistnej zmluvy. Osobné údaje môžu byť poskytnuté orgánom verejnej moci na základe osobitných predpisov; v iných prípadoch sa osobné údaje neposkytujú, ak osobitný zákon neustanoví inak alebo dotknutá osoba na to neudelí dobrovoľný súhlas. Osobné údaje budú spracúvané a uchovávané po dobu trvania zmluvného vzťahu a do uplynutia lehoty na uchovávanie dokumentov podľa zákona o verejnom obstarávaní. Získané osobné údaje nepodliehajú profilovaniu, ani automatizovanému rozhodovaniu. Poistník nezamýšľa prenos osobných údajov do tretej krajiny, ani do medzinárodnej organizácie. Dotknutá osoba má na základe písomnej žiadosti alebo osobne u poistníka právo:
35. žiadať o prístup k svojim osobným údajom a o opravu, vymazanie alebo obmedzenie spracúvania svojich osobných údajov;
36. namietať spracúvanie svojich osobných údajov;
37. na prenosnosť osobných údajov;
38. podať návrh na začatie konania na Úrade na ochranu osobných údajov Slovenskej republiky. Ďalšie informácie o spracúvaní osobných údajov je možné nájsť aj na webovom sídle poistníka (ďalej len „**Informácie o ochrane osobných údajov**“).
39. Poisťovateľ podpisom zmluvy potvrdzuje že:
40. správnosť a pravdivosť osobných údajov, ktoré sa ho týkajú a sú uvedené v poistnej zmluve;
41. mu boli poskytnuté Informácie o ochrane osobných údajov;
42. v rozsahu ustanovenom všeobecne záväznými právnymi predpismi informoval o podmienkach spracúvania osobných údajov iné osoby, ktorých osobné údaje poskytol poistníkovi v súvislosti s uzatvorením poistnej zmluvy (napr. kontaktné osoby, zamestnanci, zástupcovia, subdodávatelia).
43. Poistná zmluva sa stáva platnou dňom jej podpisu oboma zmluvnými stranami a účinnou dňom nasledujúcim po dni jej zverejnenia v Centrálnom registri zmlúv v zmysle § 47a Občianskeho zákonníka v znení neskorších predpisov a § 5a zákona o slobodnom prístupe k informáciám. Poisťovateľ podpisom poistnej zmluvy vyhlasuje, že bol oboznámený s povinnosťou poistníka zverejniť túto poistnú zmluvu v Centrálnom registri zmlúv.
44. Zmeny a doplnenia poistnej zmluvy je možné vykonať len formou vzostupne číslovaných písomných dodatkov, podpísaných zmluvnými stranami.
45. Vzťahy zmluvných strán súvisiace s  poistnou zmluvou a v  poistnej zmluve bližšie neupravené sa riadia príslušnými ustanoveniami Obchodného zákonníka a ďalšími všeobecne záväznými právnymi predpismi.
46. Ak sú niektoré ustanovenia poistnej zmluvy neúčinné alebo ak svoju účinnosť stratia, nebude tým dotknutá právna účinnosť ostatného obsahu poistnej zmluvy. Predmetné ustanovenie sa nahradí novým ustanovením, ktoré sa čo najviac blíži účelu, sledovanému zmluvnými stranami.
47. Spory týkajúce sa poistnej zmluvy sa zmluvné strany zaväzujú riešiť prednostne dohodou a vzájomným rokovaním. Ak dohoda nie je možná, pre riešenie sporov z poistnej zmluvy sú príslušné všeobecné súdy Slovenskej republiky.
48. Miestom pre doručovanie písomností sú adresy zmluvných strán uvedené v záhlaví poistnej zmluvy. Každá zo zmluvných strán je povinná písomne oznámiť druhej zmluvnej strane akúkoľvek zmenu ohľadne doručovania, a to bezodkladne po tom, čo k takejto zmene dôjde. V prípade, ak nie je táto zmena oznámená druhej zmluvnej strane, miestom pre doručovanie písomností je miesto, ktoré je uvedené v záhlaví poistnej zmluvy. Akékoľvek oznámenie alebo akákoľvek iná formálna komunikácia sa považujú za riadne doručené v deň doručenia zásielky príslušnej zmluvnej strane, ak bola zásielka doručená osobne, kuriérskou službou alebo poštou (ako doporučená zásielka), alebo ak adresát odmietne zásielku prevziať dňom odmietnutia prevzatia zásielky. Uvedené sa primerane vzťahuje aj na prípad, kedy sa zásielka vrátila zmluvnej strane ako nedoručená, za deň doručenia sa v takomto prípade považuje deň, kedy sa zásielka vrátila nedoručená. Bežná komunikácia zmluvných strán môže byť uskutočňovaná aj elektronicky. Ak nie je v poistnej zmluve dohodnuté inak, táto forma komunikácie sa nikdy nevzťahuje na právne úkony uskutočňované zmluvnými stranami.
49. Predovšetkým v prípade zmeny obchodného mena, názvu, sídla a právnej formy, oznámi zmluvná strana, ktorej sa niektorá z uvedených zmien týka, písomnou formou túto skutočnosť druhej zmluvnej strane, a to bez zbytočného odkladu, inak povinná zmluvná strana zodpovedá za všetky prípadné škody z toho vyplývajúce alebo náklady, ktoré v tejto súvislosti musela vynaložiť druhá zmluvná strana. Pre vylúčenie pochybností platí, že v takýchto prípadoch nie je potrebné uzatvárať dodatok.
50. V prípade rozhodnutia poisťovateľa o zlúčení, splynutí, rozdelení spoločnosti, predaja podniku alebo jeho časti, vyhlásenia konkurzu alebo reštrukturalizácie na majetok poisťovateľa, začatia konkurzného konania alebo reštrukturalizačného konania voči poisťovateľovi, jeho vstupe do likvidácie, je poisťovateľ povinný preukázateľne oznámiť poistníkovi uskutočnenie takejto zmeny, a to do desiatich (10) kalendárnych dní odo dňa jej účinnosti, inak zodpovedá za všetky škody z toho vyplývajúce.
51. Zmluvné strany sa dohodli na tom, že finančné sprostredkovanie v zmysle ustanovenia § 2 zákona č. 186/2009 Z. z. o finančnom sprostredkovaní a finančnom poradenstve a o zmene a doplnení niektorých zákonov v znení neskorších predpisov vykonáva pre poistníka/poisteného pri poistnej zmluve samostatný finančný agent. Samostatného finančného agenta oznámi poistník poistiteľovi. Zmluvné strany sa dohodli na tom, že správa poistnej zmluvy, bude realizovaná pre poistníka/poisteného výlučne prostredníctvom samostatného poisťovacieho agenta.
52. Poistná zmluva je vyhotovená v potrebnom počte rovnopisoch pre každú zmluvnú stranu pričom poistník vyžaduje dva (2) rovnopisy.
53. Poisťovateľ je povinný do siedmich (7) dní odo dňa podpísania poistnej zmluvy podpísať a doručiť do sídla poistníka Antikorupčnú doložku zverejnenú na webovom sídle poistníka: https://www.olo.sk/profil-spolocnosti/integrovany-manazersky-system/.
54. Zmluvné strany vyhlasujú, že ich vôľa vyjadrená v zmluve je slobodná a vážna, poistnú zmluvu neuzatvárajú v tiesni, za nápadne nevýhodných podmienok a ich zmluvná voľnosť nie je inak obmedzená. Svoju vôľu byť viazané poistnou zmluvou zmluvné strany vyjadrujú svojimi podpismi.
55. Neoddeliteľnými prílohami poistnej zmluvy sú:
* Príloha č. 1 - Opis predmetu zákazky
* Príloha č. 2 - Návrh na plnenie kritéria
* Príloha č. 3 - Zoznam strojov
* Príloha č. 4 - Všeobecné poistné podmienky, Osobitné poistné podmienky, Zmluvné dojednania
* Príloha č. 5 - Zoznam subdodávateľov

**UPOZORNENIE:**

**PREDMETNÝ DOKUMENT UCHÁDZAČ NEPODPISUJE A NEPREDKALDÁ VO SVOJEJ PONUKE. UCHÁDZAČ V PONUKE PREDLOŽÍ NÁVRH ZMLUVY, KTORÝ BUDE VŠETKY ZAHŔŇAŤ VYŠŠIE UVEDENÉ MINIMÁLNE ZMLUVNÉ PODMIENKY.**